PMIndiaData/PMIndiaSum huggingface dataset:
ശാസ്ത്ര, സാങ്കേതിക നവീനാശയ രംഗങ്ങളില്‍ ഇന്ത്യാ- ഉസ്‌ബെക്ക് സഹകരണം

ശാസ്ത്ര, സാങ്കേതിക നവീനാശയ രംഗങ്ങളില്‍ ഇന്ത്യയും, ഉസ്‌ബെക്കിസ്ഥാനും തമ്മിലുള്ള സഹകരണ കരാര്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം വിലയിരുത്തി. 2018 ഒക്‌ടോബര്‍ 01 ന് പ്രധാനമന്ത്രി ശ്രീ. നരേന്ദ്ര മോദിയുടെയും ഉസ്‌ബെക്കിസ്ഥാന്‍ പ്രസിഡന്റ് ശ്രീ. ഷവ്ക്കത്ത് മിറായോയേവിന്റെയും സാന്നിദ്ധ്യത്തില്‍ ഇന്ത്യയ്ക്ക് വേണ്ടി കേന്ദ്ര ശാസ്ത്ര സാങ്കേതിക ഭൗമശാസ്ത്ര മന്ത്രി ഡോ. ഹര്‍ഷ് വര്‍ദ്ധനും, ഉസ്ബക്കിസ്ഥാന് വേണ്ടി അവിടത്തെ നവീനാശയ വികസന മന്ത്രി ശ്രീ. ഇബ്രാഹിം അബ്ദു റഖ്മാനോവുമാണ് കരാറില്‍ ഒപ്പ് വച്ചത്. പ്രയോജനങ്ങള്‍ : ശാസ്ത്ര സാങ്കേതിക രംഗങ്ങളിലെ തങ്ങളുടെ കരുത്ത് പരസ്പര താല്‍പര്യങ്ങള്‍ക്കായി വിനിയോഗിക്കാന്‍ കരാര്‍ വഴി സാധിക്കും ഇത് ഉഭയകക്ഷി ബന്ധങ്ങളുടെ ഒരു പുതിയ അദ്ധ്യായം തുറക്കും. രണ്ട് രാജ്യങ്ങള്‍ക്കുമിടയില്‍ ശാസ്ത്ര, സാങ്കേതിക, നവീനാശയ രംഗങ്ങളില്‍ സഹകരണം പരിപോഷിപ്പിക്കുകയാണ് കരാറിന്റെ ലക്ഷ്യം. ഇന്ത്യയിലെയും, ഉസ്ബക്കിസ്ഥാനിലെയും വ്യവസായ സ്ഥാപനങ്ങള്‍, ഗവേഷണ ലബോറട്ടറികള്‍ എന്നിവിടങ്ങളിലെ ഗവേഷകര്‍ മുതലായവര്‍ ഇതില്‍ ഉള്‍പ്പെടും. കൃഷിയും, ഭക്ഷ്യ ശാസ്ത്ര സാങ്കേതിക വിദ്യയും, എഞ്ചിനീയറിംഗ് സയന്‍സുകള്‍, വിവര സാങ്കേതിവിദ്യ, അപ്ലൈഡ് മാത്തമാറ്റിക്‌സ്, ഡാറ്റ സയന്‍സ്, ആരോഗ്യ മെഡിക്കല്‍ സാങ്കേതികവിദ്യ, മെറ്റീരിയല്‍ സയന്‍സ്, ലൈഫ് സയന്‍സ്, ബയോ ടെക്‌നോളജി, ആസ്‌ട്രോ ഫിസിക്‌സ്, ഊര്‍ജ്ജം, ജലം, കാലാവസ്ഥ, പ്രകൃതി വിഭവങ്ങള്‍ മുതലായവയെ സഹകരണത്തിനുള്ള അടിയന്തര മേഖലകളായി കണ്ടെത്തിയിട്ടുണ്ട്.
സ്വാതന്ത്ര്യം പ്രഖ്യാപിച്ച് 75 വർഷം പഴക്കമുള്ള പത്രം സംരക്ഷിച്ച ഡോ. എച്ച്.വി.യുടെ അഭിനിവേശത്തെ പ്രധാനമന്ത്രി അഭിനന്ദിച്ചു

ഡോ. എച്ച്.വി.യുടെ അഭിനിവേശത്തെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഡോ. എച്ച്.വി. ഹന്ദേ ജിയെപ്പോലുള്ളവർ രാഷ്ട്രനിർമ്മാണത്തിനായി ജീവൻ അർപ്പിച്ച ശ്രദ്ധേയരായ വ്യക്തികളാണെന്ന് പ്രധാനമന്ത്രി പറഞ്ഞു. ആസാദി കാ അമൃത് മഹോത്സവത്തിൽ ഡോ.എച്ച്.വി. ഹന്ദേയുടെ ട്വീറ്റിന് മറുപടിയായി പ്രധാനമന്ത്രി ട്വീറ്റ് ചെയ്തു : "ഡോ. എച്ച്.വി. ഹന്ദേ ജിയെപ്പോലുള്ളവർ രാഷ്ട്രനിർമ്മാണത്തിനായി ജീവിതം സമർപ്പിച്ച ശ്രദ്ധേയരായ വ്യക്തികളാണ്. അദ്ദേഹത്തിന്റെ വീര്യവും അഭിനിവേശവും കണ്ടതിൽ സന്തോഷമുണ്ട്. "
ചെറുപട്ടണങ്ങളാണ് പുതിയ ഇന്ത്യയുടെ അടിത്തറയെന്ന് രാജ്യസഭയില്‍ രാഷ്ട്രപതിയുടെ നയപ്രഖ്യാപന പ്രസംഗത്തിന്റെ നന്ദിപ്രമേയ ചര്‍ച്ചയ്ക്കുള്ള മറുപടിയില്‍ പ്രധാനമന്ത്രി

രാഷ്ട്രപതിയുടെ നയപ്രഖ്യാപന പ്രസംഗത്തിന്റെ നന്ദി പ്രമേയ ചര്‍ച്ചയ്ക്ക് പ്രധാനമന്ത്രി ശ്രീ. നരേന്ദ്ര മോദി ഇന്ന് രാജ്യസഭയില്‍ മറുപടി നല്‍കി. നമ്മുടെ ലക്ഷ്യം അഞ്ച് ട്രില്യണ്‍ ഡോളര്‍ സമ്പദ്ഘടനയാണെങ്കിലും അതിലും വലുതിനേക്കുറിച്ചു ചിന്തിച്ചു മുന്നോട്ടു നീങ്ങണം എന്ന് അദ്ദേഹം പറഞ്ഞു. ” ഇന്ത്യയുടെ സമ്പദ്ഘടന കരുത്തുള്ളതാണ് എന്ന് നിങ്ങള്‍ക്ക് ആവര്‍ത്തിച്ച് ഉറപ്പു നല്‍കാന്‍ ഞാന്‍ ആഗ്രഹിക്കുന്നു. അഞ്ച് ട്രില്യണ്‍ ഡോളര്‍ സമ്പദ്ഘടന എന്ന സ്വപ്‌നത്തിലേക്ക് എത്താന്‍ പൂര്‍ണ വേഗതയിലും പൂര്‍ണ ശേഷിയിലും ഇന്ത്യ കുതിക്കുകയാണ്”, പ്രധാനമന്ത്രി വ്യക്തമാക്കി. അഞ്ച് ട്രില്യണ്‍ ഡോളര്‍ സമ്പദ്ഘടന എന്ന ലക്ഷ്യം സാക്ഷാത്കരിക്കുന്നതിന് ഗ്രാമ, നഗര അടിസ്ഥാന സൗകര്യങ്ങളിലാണ് ഗവണ്‍മെന്റ് ഊന്നല്‍ നല്‍കുന്നതെന്ന് പ്രധാനമന്ത്രി എടുത്തു പറഞ്ഞു. കൂടാതെ എംഎസ്എംഇകള്‍, വസ്ത്രവ്യാപാരമേഖല, സാങ്കേതികവിദ്യ, വിനോദസഞ്ചാരം എന്നിവയ്ക്കും പ്രാമുഖ്യം നല്‍കുന്നു. ഈ മേഖലകളെ മുന്നോട്ടു കൊണ്ടുവരുന്നതിനു നിരവധി ചുവടുവയ്പുകള്‍ നടത്തിക്കഴിഞ്ഞു. ഇന്ത്യയില്‍ നിര്‍മിക്കൂ പ്രോല്‍സാഹിപ്പിക്കാന്‍ നികുതി ഘടന ഉള്‍പ്പെടെയുള്ള പ്രക്രിയകള്‍ ലളിതമാക്കി. ഈ നടപടികള്‍ രാജ്യത്തിന് ഉല്‍പ്പാദജന മേഖലയില്‍ പുതിയ ആത്മവിശ്വാസം ഉറപ്പാക്കും. ബാങ്കുകള്‍ ലയിപ്പിക്കുന്ന നയം ഇപ്പോള്‍ത്തന്നെ അര്‍ത്ഥപൂര്‍ണമായ ഫലം നല്‍കിയിട്ടുണ്ട്. ചെറുപട്ടണങ്ങളാണ് പുതിയ ഇന്ത്യയുടെ അടിത്തറ പ്രത്യാശാഭരിതമായ ഇന്ത്യയുടെ യുവത്വം ജീവിക്കുന്നത് കൂടുതലായും ചെറുപട്ടണങ്ങളിലാണ് എന്നും അവ പുതിയ ഇന്ത്യയുടെ അടിത്തറയാണ് എന്നും പ്രധാനമന്ത്രി പറഞ്ഞു. ” രാജ്യത്തെ ഡിജിറ്റല്‍ ഇടപാടുകളില്‍ കൂടുതലും നടക്കുന്നത് ചെറു പട്ടണങ്ങളിലാണ്. സ്റ്റാര്‍ട്ടപ്പുകളില്‍ പകുതിയും രജിസ്റ്റര്‍ ചെയ്തിരിക്കുന്നത് ദ്വിതല, ത്രിതല പട്ടണങ്ങളിലാണ്. അതുകൊണ്ടാണ് ഇത്തരം പട്ടണങ്ങളില്‍ ആധുനിക അടിസ്ഥാന സൗകര്യങ്ങള്‍ നിര്‍മിക്കുന്നതിന് അതിവേഗ ഊന്നല്‍ നല്‍കുന്നത്. ഹൈവേകളും റെയില്‍പ്പാതകളും അതിവേഗം മെച്ചപ്പെടുന്നു.”, പ്രധാനമന്ത്രി പറഞ്ഞു. 2024ല്‍ 100 പുതിയ വിമാനത്താവളങ്ങള്‍ ഉഠാന്‍ പദ്ധതിയില്‍ അടുത്തയിടെ 250 റൂട്ടുകള്‍ നിലവില്‍ വന്നതായി പ്രധാനമന്ത്രി പറഞ്ഞു. ഇത് രാജ്യത്തെ 250 ചെറുപട്ടണങ്ങളിലേക്കുള്ള വിമാനയാത്ര ചെലവുകുറഞ്ഞതാക്കും. ” സ്വാതന്ത്ര്യാനന്തരകാലം മുതല്‍ 2014 വരെ പ്രവര്‍ത്തനക്ഷമമായ 64 വിമാനത്താവളങ്ങള്‍ മാത്രമാണ് രാജ്യത്ത് ഉണ്ടായിരുന്നത്. അത് കഴിഞ്ഞ അഞ്ച് വര്‍ഷത്തില്‍ 100 എണ്ണമായി ഉയര്‍ത്തി. 2014 ആകുമ്പോഴേക്കും 100 പുതിയ വിമാനത്താവളങ്ങള്‍ കൂടി വികസിപ്പിക്കുകയാണ് ലക്ഷ്യം. ഇവയിലേറെയും രണ്ടാം നിര, മൂന്നാം നിര നഗരങ്ങളിലായിരിക്കും”, പ്രധാനമന്ത്രി പറഞ്ഞു.
റയില്‍വേ ജീവനക്കാര്‍ക്ക് 78 ദിവസത്തെ ശമ്പളം ബോണസ്

റയില്‍വേ ജീവനക്കാര്‍ക്ക് 2014- 2015 കാലയളവില്‍ 78 ദിവസത്തെ വേതനം ബോണസ്സായി നല്‍കും. ഇതു സംബന്ധിച്ച നിര്‍ദേശം പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകരിച്ചു. ഗസറ്റഡ് ഉദ്യോഗസ്ഥരല്ലാത്ത ഏകദേശം 12.58 ലക്ഷം റെയില്‍വേ ജീവനക്കര്‍ക്ക് ഇതിന്റെ ആനുകൂല്യം ലഭിക്കും. ഇതിലൂടെ 1030.02 കോടി രൂപയുടെ അധിക ബാധ്യത റെയില്‍വേക്ക് ഉണ്ടാകും.
എ.ഐ.ഐ.എം.എസ്സില്‍ ഐ.സി.ടി. അധിഷ്ഠിത ഹരിത ആശുപ്രതി സ്ഥാപിക്കുന്നതിനു കേന്ദ്രമന്ത്രിസഭയുടെ അനുമതി

ഡെല്‍ഹി എ.ഐ.ഐ.എം.എസില്‍ ഐ.സി.ടി. അധിഷ്ഠിത ഹരിത ആശുപത്രി സ്ഥാപിക്കുന്നതിന് ജപ്പാനിലെ ന്യൂ എനര്‍ജി ആന്‍ഡ് ഇന്‍ഡസ്ട്രിയല്‍ ടെക്‌നോളജി ഡെവലപ്‌മെന്റ് ഓര്‍ഗനൈസേഷനും ധനകാര്യ, ആരോഗ്യ-കുടുംബക്ഷേമ മന്ത്രാലയങ്ങളും ഓള്‍ ഇന്ത്യ ഇന്‍സ്റ്റിറ്റ്യൂട്ട ഓഫ് മെഡിക്കല്‍ സയന്‍സസും (എ.ഐ.ഐ.എം.എസ്.) ധാരണാപത്രം ഒപ്പിടുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭായോഗം അംഗീകാരം നല്‍കി. ഉപകരണങ്ങള്‍ക്കാവശ്യമായ എന്‍ജിനീയറിങ്ങിനും, രൂപകല്‍പനയ്ക്കും നിര്‍മാണത്തിനും നടത്തിപ്പിനുമായി ആവശ്യമായ സര്‍വേകള്‍, അടിസ്ഥാന ആസൂത്രണവും എന്‍ജിനീയറിങ്ങും രൂപകല്‍പനയും, നിര്‍മാണവും കടത്തലും, കമ്മീഷന്‍ ചെയ്യലും പരിചയപ്പെടുത്തലും സാങ്കേതികവിദ്യ ഇന്ത്യയില്‍ വ്യാപിപ്പിക്കല്‍ എന്നിവ ഉള്‍പ്പെടുന്നതാണു പദ്ധതി. ഒപ്പിടുന്നതു മുതല്‍ പ്രാബല്യത്തില്‍ വരുന്ന ധാരണാപത്രത്തിന് 2020 മാര്‍ച്ച് 31 വരെ കാലാവധിയുണ്ടാകും.
സാവിത്രിഭായ് ഫൂലെയുടെ ജന്മദിനത്തിൽ പ്രധാനമന്ത്രിയുടെ ശ്രദ്ധാഞ്ജലി

സാവിത്രിഭായ് ഫൂലെയുടെ ജന്മദിനത്തിൽ പ്രധാനമന്ത്രി ശ്രീ നരേന്ദ്ര മോദി അവർക്ക് ആദരാഞ്ജലികൾ അർപ്പിച്ചു. “ഒരു ട്വീറ്റിൽ പ്രധാനമന്ത്രി പറഞ്ഞു : “സാവിത്രിഭായ് ഫൂലെ ജിയുടെ ജന്മവാർഷികത്തിൽ ഞാൻ പ്രചോദകയായ സാവിത്രിഭായിക്ക് ആദരാഞ്ജലികൾ അർപ്പിക്കുന്നു. അവർ നമ്മുടെ നാരീശക്തിയുടെ അജയ്യമായ ചൈതന്യത്തെ പ്രതിനിധീകരിക്കുന്നു. സ്ത്രീകളെ ബോധവൽക്കരിക്കുന്നതിനും ശാക്തീകരിക്കുന്നതിനുമായി അർപ്പിതമായ ഒരു ജീവിതമായിരുന്നു അവരുടേത്. സാമൂഹിക പരിഷ്‌കരണത്തിലും സാമൂഹിക സേവനത്തിലും അവർ ശ്രദ്ധ കേന്ദ്രീകരിച്ചിരിന്നു “
റഷ്യന്‍ ഉപ പ്രധാനമന്ത്രി ഡിമിത്രി റോഗോസിന്‍ പ്രധാനമന്ത്രിയെ സന്ദര്‍ശിച്ചു

റഷ്യന്‍ ഉപ പ്രധാനമന്ത്രി ഡിമിത്രി റോഗോസിന്‍ പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. അദ്ദേഹം പ്രധാനമന്ത്രിയെ പ്രസിഡന്റ് പുടിന്റെ ആശംസകള്‍ അറിയിക്കുകയും ഇന്ത്യയും റഷ്യയും സംയുക്തമായി നടപ്പാക്കുന്ന പദ്ധതികളുടെ പുരോഗതിയെക്കുറിച്ചു ബോധ്യപ്പെടുത്തുകയും ചെയ്തു. വിശ്വസിക്കാവുന്ന ദീര്‍ഘകാല സുഹൃത്താണ് റഷ്യയെന്നു ചൂണ്ടിക്കാട്ടിയ പ്രധാനമന്ത്രി എല്ലാ മേഖലകളിലും ഉള്ള ഉഭയകക്ഷിബന്ധം ശക്തിപ്പെടുത്താനും വികസിപ്പിക്കാനുമുള്ള പ്രസിഡന്റ് പുടിന്റെ ശ്രമങ്ങളോടു യോജിക്കുന്നതായി വ്യക്തമാക്കുകയും ചെയ്തു. ജൂണില്‍ താഷ്‌കെന്റില്‍വെച്ചു പ്രസിഡന്റ് പുടിനെ നേരില്‍ക്കണ്ടതും ഈ മാസമാദ്യം കൂടങ്കുളം ആണവോര്‍ജ പ്ലാന്റ്-1ന്റെ സമര്‍പ്പണ വേളയില്‍ വീഡിയോ-ലിങ്കില്‍ ബന്ധപ്പെട്ടതും പ്രധാനമന്ത്രി അനുസ്മരിച്ചു. പ്രസിഡന്റ് പുടിന്റെ ഇന്ത്യാ സന്ദര്‍ശനത്തിനായി ആകാംക്ഷയോടെ കാത്തിരിക്കുകയാണെന്നും പ്രധാനമന്ത്രി വ്യക്തമാക്കി.
നാളെ രാവിലെ ഏഴു മുതല്‍ രാത്രി ഒന്‍പതു വരെ ജനതാ കര്‍ഫ്യൂ ആചരിക്കാന്‍ അഭ്യര്‍ഥന
നിസ്വാര്‍ഥ സേവനം അനുഷ്ഠിക്കുന്നവര്‍ക്കു നാളെ വൈകിട്ട് അഞ്ചിനു നന്ദി അറിയിക്കാന്‍ അഭ്യര്‍ഥന

വൈറസ് പടരുന്നത് ഒഴിവാക്കുന്നതിനുള്ള ശ്രമങ്ങളുടെ ഭാഗമായി നാളെ, മാര്‍ച്ച് 22ന് രാവിലെ ഏഴു മുതല്‍ രാത്രി ഒന്‍പതു വരെ ജനത കര്‍ഫ്യൂ ആചരിക്കാനുള്ള പ്രധാനമന്ത്രിയുടെ അഭ്യര്‍ഥന വീണ്ടും ഓര്‍മിപ്പിക്കപ്പെടുന്നു. ഈ പരീക്ഷണ നാളുകളില്‍ നിസ്വാര്‍ഥമായി രാജ്യത്തിനു സേവനം അര്‍പ്പിച്ചവരുടെ ശ്രമങ്ങളെ അഭിവാദ്യം ചെയ്യുന്നതിനായി നാളെ വൈകിട്ട് അഞ്ചിനു വാതില്‍ക്കലോ ബാല്‍ക്കണിയിലോ നിന്ന് അഞ്ചു മിനുട്ട് കൈകൊട്ടുകയോ മണിയടിക്കുകയോ വേണമെന്ന അദ്ദേഹത്തിന്റെ അഭ്യര്‍ഥനയും ഓര്‍മിപ്പിക്കപ്പെടുന്നു.
യു.പിയിലെ കനൗജില്‍ വാഹനാപകടത്തില്‍ ജീവഹാനി സംഭവിച്ചതില്‍ പ്രധാനമന്ത്രി അനുശോചിച്ചു

ഉത്തര്‍പ്രദേശിലെ കനൗജില്‍ വാഹനാപകടത്തില്‍ ജീവഹാനി സംഭവിക്കാനിടയായതില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. മരണമടഞ്ഞവരുടെ ബന്ധുക്കളുടെ ദുഃഖത്തില്‍ പങ്കുചേരുന്നതായി അദ്ദേഹം അറിയിച്ചു. പരുക്കേറ്റവര്‍ വേഗം സുഖം പ്രാപിക്കട്ടെയെന്ന് ആശംസിക്കുകയും ചെയ്തു.
ബഹുമുഖ പ്രതിഭയുള്ള നടന്‍ ഇര്‍ഫാന്‍ ഖാന്റെ നിര്യാണത്തില്‍ പ്രധാനമന്ത്രി അനുശോചിച്ചു

ബഹുമുഖ പ്രതിഭയുള്ള നടന്‍ ഇര്‍ഫാന്‍ ഖാന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘ഇര്‍ഫാന്‍ ഖാന്റെ നിര്യാണം ലോക ചലച്ചിത്രത്തിനും നാടകത്തിനും വന്‍ നഷ്ടമാണ്. വിവിധ മാധ്യമങ്ങളില്‍ നടത്തിയ ബഹുമുഖ പ്രതിഭയാര്‍ന്ന പ്രകടനത്തിന് അദ്ദേഹം ഓര്‍ക്കപ്പെടും. അദ്ദേഹത്തിന്റെ കുടുംബത്തിന്റെയും സുഹൃത്തുക്കളുടെയും ആരാധകരുടെയും ദുഃഖത്തില്‍ പങ്കുചേരുന്നു. അദ്ദേഹത്തിന് ആത്മാവിനു നിത്യശാന്തി നേരുന്നു’, പ്രധാനമന്ത്രി പറഞ്ഞു.
ഉത്തരാഖണ്ഡിലെ ചമ്പാവത്തിലുണ്ടായ വാഹനാപകടത്തിൽ   പ്രധാനമന്ത്രിയുടെ  അനുശോചനം

ഉത്തരാഖണ്ഡിലെ ചമ്പാവത്തിലുണ്ടായ വാഹനാപകടത്തിൽ ജീവൻ നഷ്ടപ്പെട്ടതിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. ദുരന്തബാധിതർക്ക് പ്രധാനമന്ത്രിയുടെ ദേശീയ ദുരിതാശ്വാസ നിധിയിൽ (പിഎംഎൻആർഎഫ്) നിന്ന് സഹായധനവും പ്രധാനമന്ത്രി പ്രഖ്യാപിച്ചിട്ടുണ്ട്. പ്രധാനമന്ത്രിയുടെ ഓഫീസ് ട്വീറ്റ് ചെയ്തു : "ഉത്തരാഖണ്ഡിലെ ചമ്പാവത്തിലുണ്ടായ അപകടം ഹൃദയഭേദകമാണ്. അപകടത്തിൽ മരിച്ചവരുടെ കുടുംബങ്ങളോട് ഞാൻ അനുശോചനം രേഖപ്പെടുത്തുന്നു. പ്രാദേശിക ഭരണകൂടം ദുരിതാശ്വാസ, രക്ഷാപ്രവർത്തനങ്ങളിൽ ഏർപ്പെട്ടിരിക്കുകയാണ്. പ്രധാനമന്ത്രി " "ഉത്തരാഖണ്ഡിൽ ഒരു അപകടത്തിൽ ജീവൻ നഷ്ടപ്പെട്ടവരുടെ അടുത്ത ബന്ധുക്കൾക്ക് പ്രധാനമന്ത്രി നരേന്ദ്ര മോദി പിഎംഎൻആർഎഫിൽ നിന്ന് 2 ലക്ഷം രൂപ വീതം ധനസഹായം പ്രഖ്യാപിച്ചു. പരിക്കേറ്റവർക്ക് 50,000 രൂപയും നൽകും."
പോഷകാഹാര ബോധവത്ക്കരണത്തെ ജനകീയ പ്രസ്ഥാനമാക്കി മാറ്റുന്നതില്‍ പോഷണ്‍ മാസത്തിന്റെ പ്രധാന്യത്തെ പ്രധാനമന്ത്രി എടുത്തു പറഞ്ഞു

സെപ്റ്റംബര്‍ മാസം പോഷണ്‍ മാഹ് അഥവാ പോഷകാഹാര മാസമായി ആചരിക്കുമെന്ന് ഏറ്റവും പുതിയ മന്‍ കി ബാത് പ്രഭാഷണത്തില്‍ ഇന്ന് പ്രധാനമന്ത്രി വ്യക്തമാക്കി. രാഷ്ട്രവും പോഷകാഹാരവും തമ്മിലുള്ള പരസ്പരബന്ധം വളരെ ദൃഢമാണ് എന്ന് അദ്ദേഹം പറഞ്ഞു. യഥാ അന്നം തഥാ മനം – അതായത് മാനസികവും ബൗദ്ധികവുമായ വികാസം നമ്മുടെ ഭക്ഷണത്തിന്റെ ഗുണമേന്മയുമായി നേരിട്ട് ബന്ധപ്പെട്ടിരിക്കുന്നു എന്ന് അദ്ദേഹം അനുസ്മരിച്ചു. കുട്ടികള്‍ക്ക് പരമാവധി സാമര്‍ത്ഥ്യം കൈവരിക്കാനും , ഉത്സാഹം ലഭിക്കാനും പോക്ഷകാഹാരം നല്കിക്കൊണ്ടുള്ള കൃത്യമായ പരിപോഷണം വലിയ പങ്ക് വഹിക്കുന്നു. അമ്മയ്ക്ക് കൃത്യമായ പോഷകാഹാരം ലഭിച്ചാല്‍ മാത്രമെ കുഞ്ഞുങ്ങള്‍ ആരോഗ്യമുള്ളവരാകൂ എന്ന് പ്രധാനമന്ത്രി ഊന്നിപ്പറഞ്ഞു. പോഷകാഹാരം എന്നു പറഞ്ഞാല്‍ വെറുതെ കഴിക്കുക എന്നല്ല, മറിച്ച് കുഞ്ഞുങ്ങളുടെ വളര്‍ച്ചയ്ക്ക് വേണ്ട ജീവകങ്ങള്‍, ധാതുക്കള്‍ തുടങ്ങിയ അവശ്യ പോഷകങ്ങള്‍ ലഭ്യമാക്കുക എന്നതാണ്. പോഷകാഹാര വാരാചരണത്തിലും മാസാചരണത്തിലും പൊതുജന പങ്കാളിത്തം, പ്രത്യേകിച്ച് ഗ്രാമങ്ങളില്‍ ഉറപ്പാക്കികൊണ്ട് പോഷകാഹാര ബോധവത്ക്കരണത്തെ ജനകീയ പ്രസ്ഥാനമാക്കി മാറ്റുന്നതില്‍ കഴിഞ്ഞ ഏതാനും വര്‍ഷങ്ങളായി രാജ്യം നടത്തുന്ന പരിശ്രമങ്ങളെ പ്രധാനമന്ത്രി അനുസ്മരിച്ചു. പോഷകാഹാര ബോധവത്ക്കരണം കൂടുതല്‍ വ്യാപകമാക്കുന്നതിന് കുട്ടികള്‍ക്കായി പ്രത്യേകം മത്സരങ്ങള്‍ നടത്തിക്കൊണ്ട് ഈ ജനകീയ പ്രസ്ഥാനവുമായി സ്‌കൂളുകള്‍ ഏകോപിപ്പിക്കപ്പെട്ടു എന്നും അദ്ദേഹം കൂട്ടിചേര്‍ത്തു. എല്ലാ ക്ലാസുകളിലും ക്ലാസ് മോണിറ്റര്‍ ഉള്ളതുപോലെ ഇനിമുതല്‍ പോഷകാഹാര മോണിറ്റര്‍ കൂടി ഉണ്ടാവണം എന്നു പ്രധാനമന്ത്രി പറഞ്ഞു. കുട്ടികളുടെ പ്രോഗ്രസ് റിപ്പോര്‍ട്ട് കാര്‍ഡ് പോലെ പോഷകാഹാര റിപ്പോര്‍ട്ട് കാര്‍ഡും നടപ്പിലാക്കണം. ഈ പോഷകാഹാര മാസാചരണത്തില്‍ മൈ ഗവ് പോര്‍ട്ടലില്‍ പോഷകാഹാര ക്വിസ് മത്സരവും തമാശ മത്സരവും കൂടി സംഘടിപ്പിക്കണമെന്നും ശ്രോതാക്കള്‍ അതില്‍ പങ്കെടുക്കണമെന്നും അദ്ദേഹം ആവശ്യപ്പെട്ടു. ഗുജറാത്തിലെ ഐക്യ പ്രതിമയോടു ചേര്‍ന്ന് മറ്റൊരിടത്തും ഇല്ലാത്ത ഒരു പോഷകാഹാര പാര്‍ക്കു കൂടി രൂപകല്പന ചെയ്തിട്ടുണ്ടെന്ന് പ്രധാനമന്ത്രി പറഞ്ഞു. വിനോദ കേളികള്‍ക്കൊപ്പം പോഷകാഹാരവുമായി ബന്ധപ്പെട്ട അറിവുകൂടി ഇവിടെ നിന്ന് സന്ദര്‍ശകര്‍ക്കു ലഭിക്കും. വൈവിധ്യമാര്‍ന്ന ഭക്ഷണ പാനീയങ്ങളാല്‍ അനുഗ്രഹീതമാണ് ഇന്ത്യ എന്ന് പ്രധാനമന്ത്രി പറഞ്ഞു. ഓരോ കാലങ്ങളിലും ഓരോ മേഖലകളിലും ലഭിക്കുന്ന സന്തുലിതവും പോഷക സമ്പന്നവുമായ ഭക്ഷ്യ പദ്ധതി ആസൂത്രണം ചെയ്യണം. അതില്‍ പ്രാദേശികമായി കൃഷി ചെയ്യുന്ന ഭക്ഷ്യധാന്യങ്ങള്‍, പഴങ്ങള്‍, പച്ചക്കറികള്‍ എന്നിവ ഉള്‍പ്പെടുത്തണം. ഇന്ത്യന്‍ കാർഷിക നിധി രൂപീകരിക്കുന്നതായി അദ്ദേഹം അറിയിച്ചു. രാജ്യത്തെ ഓരോ ജില്ലയിലും കൃഷി ചെയ്യുന്ന വിളകളെക്കുറിച്ചുള്ള പൂര്‍ണവിവരങ്ങളും അവ ഓരോന്നിന്റെയും പോഷക മൂല്യവും കൃത്യമായി ഇതിൽ ഉൾപ്പെടുത്തും. ഈ പോഷകാഹാര മാസത്തില്‍ പോഷകമൂല്യമുള്ള ആഹാരം കഴിച്ച് പൂര്‍ണ ആരോഗ്യവാന്മായിരിക്കാന്‍ പ്രധാനമന്ത്രി ശ്രോതാക്കളോട് ആവശ്യപ്പെട്ടു.
2021 ജൂനിയർ ലോക ഗുസ്തി ചാമ്പ്യൻഷിപ്പിൽ മെഡലുകൾ നേടിയ ഗുസ്തിക്കാർക്ക്  പ്രധാനമന്ത്രിയുടെ  അഭിനന്ദനം

2021 ജൂനിയർ ലോക ഗുസ്തി ചാമ്പ്യൻഷിപ്പിൽ മെഡലുകൾ നേടിയ ഗുസ്തിക്കാരെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; "പ്രതിഭാധനരായ ഗുസ്തിക്കാർക്ക് കൂടുതൽ ശക്തി! 2021 ജൂനിയർ ലോക റെസ്ലിംഗ് ചാമ്പ്യൻഷിപ്പിൽ, നമ്മുടെ പുരുഷന്മാരും സ്ത്രീകളും 4 വെള്ളി ഉൾപ്പെടെ 11 മെഡലുകളുമായി തിരിച്ചെത്തി. ടീമിന്റെ വിജയത്തിനും അവരുടെ ഭാവി ശ്രമങ്ങൾക്കും ആശംസകൾ ."
പ്രധാനമന്ത്രിയും അമേരിക്കന്‍ പ്രസിഡന്റും ടെലിഫോണില്‍ ചര്‍ച്ച നടത്തി

ബഹുമാനപ്പെട്ട അമേരിക്കന്‍ പ്രസിഡന്റ് ഡൊണാള്‍ഡ് ട്രംപുമായി പ്രധാനമന്ത്രി ശ്രീ. നരേന്ദ്ര മോദി ടെലിഫോണില്‍ ചര്‍ച്ച നടത്തി. കോവിഡ്-19 മഹാവ്യാധി ഉയര്‍ത്തുന്ന വെല്ലുവിളിയും അത് ആഗോളസൗഖ്യത്തിലും സമ്പദ് വ്യവസ്ഥയിലും സൃഷ്ടിക്കുന്ന പ്രത്യാഘാതങ്ങളുമാണു ചര്‍ച്ച ചെയ്തത്. അമേരിക്കയില്‍ രോഗബാധ നിമിത്തം ആള്‍നാശം സംഭവിച്ചതില്‍ അനുശോചനമറിയിച്ച പ്രധാനമന്ത്രി, രോഗം ബാധിച്ചു ചികില്‍സയിലുള്ളവര്‍ വേഗം സുഖം പ്രാപിക്കുന്നതിനായി പ്രാര്‍ഥിക്കുന്നതായി അറിയിച്ചു. ഇരു രാജ്യങ്ങളും തമ്മിലുള്ള സവിശേഷമായ ബന്ധം ഊന്നിപ്പറഞ്ഞ അദ്ദേഹം രോഗത്തെ നേരിടുന്നതിനുള്ള അമേരിക്കയുടെ ശ്രമങ്ങളോടുള്ള ഐക്യദാര്‍ഢ്യം ആവര്‍ത്തിച്ചു. കോവിഡ്-19നെ നേരിടുന്നതിനായി ഇന്ത്യ-അമേരിക്ക പങ്കാളിത്തത്തിന്റെ മുഴുവന്‍ കരുത്തും ഉപയോഗപ്പെടുത്താന്‍ ഇരു നേതാക്കളും പരസ്പരം സമ്മതിച്ചു. മഹാവ്യാധി സൃഷ്ടിക്കുന്ന ആരോഗ്യ, സാമ്പത്തിക പ്രത്യാഘാതങ്ങള്‍ നേരിടുന്നതിനായി കൈക്കൊണ്ട നടപടികള്‍ നേതാക്കള്‍ പരസ്പരം വിശദീകരിച്ചു. ബുദ്ധിമുട്ടു നിറഞ്ഞ ഈ നാളുകളില്‍ മാനസികവും ശാരീരികവുമായ ആരോഗ്യം ഉറപ്പാക്കുന്നതിനു യോഗയും ആയുര്‍വേദവും (ഔഷധച്ചെടികളില്‍നിന്നു മരുന്നുണ്ടാക്കുന്ന ഇന്ത്യന്‍ പാരമ്പര്യം) എത്രത്തോളം പ്രധാനമാണെന്ന് ഇരു നേതാക്കളും ചൂണ്ടിക്കാട്ടി. കോവിഡ്-19 പടരുന്ന സാഹചര്യത്തില്‍ ഇരു രാജ്യങ്ങളുടെയും പ്രതിനിധികള്‍ സദാ ബന്ധം നിലനിര്‍ത്തണമെന്ന് അവര്‍ പരസ്പരം ഓര്‍മിപ്പിച്ചു.
ആകാശ് മിസൈലിന്റെ കയറ്റുമതിക്ക് കേന്ദ്ര മന്ത്രിസഭയുടെ അംഗീകാരം

25 കിലോമീറ്റർ ദൂരപരിധിയിൽ കരയിൽ നിന്നും അകത്തേക്ക് വിക്ഷേപിക്കാൻ കഴിയുന്ന ആകാശ് മിസൈലിന്റെ കയറ്റുമതിക്ക് ഇന്ന് ചേർന്ന കേന്ദ്ര മന്ത്രിസഭാ യോഗം അംഗീകാരം നൽകി. 96% തദ്ദേശീയമായി നിർമ്മിച്ചതാണ് ഈ മിസൈൽ. ആകാശ് മിസൈൽ പ്രവർത്തനസജ്ജമായതിന് ശേഷം അന്താരാഷ്ട്ര പ്രദർശനങ്ങൾ, ഏറോ ഇന്ത്യ, പ്രതിരോധ പ്രദർശനങ്ങൾ എന്നിവയിൽ നിരവധി സൗഹൃദ രാജ്യങ്ങൾ മിസൈൽ വാങ്ങുന്നതിന് താല്പര്യം പ്രകടിപ്പിച്ചിരുന്നു. വിവിധ രാജ്യങ്ങൾ സമർപ്പിക്കുന്ന ക്വട്ടേഷനുകളിൽ പങ്കെടുക്കാൻ, ഈ കേന്ദ്ര തീരുമാനത്തിലൂടെ ഇന്ത്യൻ നിർമ്മാതാക്കൾക്ക് കഴിയും. കയറ്റുമതിക്കുള്ള അംഗീകാരം വേഗത്തിൽ നൽകുന്നതിന് രാജ്യരക്ഷാ മന്ത്രി, വിദേശകാര്യമന്ത്രി, ദേശീയ സുരക്ഷാ ഉപദേഷ്ടാവ് എന്നിവർ അംഗങ്ങളായ സമിതിയും രൂപീകരിച്ചു. തദ്ദേശീയമായി നിർമിച്ച പ്രതിരോധ ഉൽപന്നങ്ങളുടെ കയറ്റുമതിക്കുള്ള തുടർനടപടികൾക്ക് ഈ സമിതി അംഗീകാരം നൽകും. പ്രതിരോധ ഉൽപ്പന്നങ്ങളുടെ വിൽപ്പന 5 ബില്യൺ ഡോളർ എന്ന ലക്ഷ്യം കൈവരിക്കുന്നതിനും, സൗഹൃദ രാജ്യങ്ങളുമായുള്ള നയതന്ത്രബന്ധം ശക്തിപ്പെടുത്തുന്നതിനും ഇതിലൂടെ കേന്ദ്ര ഗവൺമെന്റ് ലക്ഷ്യമിടുന്നു.
പ്രധാനമന്ത്രി കേന്ദ്ര ഗവണ്‍മെന്റ് സെക്രട്ടറിമാരുടെ അനൗദ്യോഗിക യോഗം വിളിച്ചു.

കേന്ദ്ര ഗവണ്‍മെന്റ് മന്ത്രാലയങ്ങളിലെ ഏറ്റവും ഉന്നത ഉദ്യോഗസ്ഥരായ വകുപ്പു സെക്രട്ടറിമാരുടെ അനൗദ്യോഗിക യോഗം പ്രധാനമന്ത്രി ശ്രീ. നരേന്ദ്ര മോദി വിളിച്ചുചേര്‍ത്തു. പോയ നൂറ്റാണ്ടുകളിലെ ഭരണരീതികള്‍ വിട്ടുയരാന്‍ തയ്യാറാകണമെന്നു ഗൗരവപൂര്‍വം ആവശ്യപ്പെട്ട പ്രധാനമന്ത്രി, മനുഷ്യരാശിയുടെ ആറിലൊന്നു പേരുടെ ജീവിതം മാറ്റിമറിക്കാന്‍ കേന്ദ്ര സെക്രട്ടറിമാര്‍ക്കു സാധിക്കുമെന്നു ചൂണ്ടിക്കാട്ടി. സ്വാതന്ത്ര്യത്തിന്റെ 75-ാം വാര്‍ഷികം ആഘോഷിക്കുന്ന 2022 ആകുമ്പോഴേക്കും വ്യക്തമായ നേട്ടങ്ങളുണ്ടാക്കാന്‍ സാധിക്കണമെന്ന് അദ്ദേഹം ആവശ്യപ്പെട്ടു. രാജ്യത്തിന്റെ വികസനത്തിനായി മന്ത്രാലയങ്ങളുടെ പരിമിതികള്‍ മറികടന്നു പ്രവര്‍ത്തിക്കാന്‍ സെക്രട്ടറിമാരോടു പ്രധാനമന്ത്രി ആഹ്വാനംചെയ്തു. സാമ്പത്തിക ഉള്‍ച്ചേര്‍ക്കലിനുള്ള ജന്‍ധന്‍ യോജന, സാര്‍വദേശീയ പ്രതിരോധ കുത്തിവെപ്പിനുള്ള ഇന്ദ്രധനുഷ് ദൗത്യം തുടങ്ങിയവ ഉദാഹരണങ്ങളായി ചൂണ്ടിക്കാണിച്ച പ്രധാനമന്ത്രി, മൊത്തം ഗവണ്‍മെന്റ് സംവിധാനവും സംഘടിച്ച് ഒരുമയോടെ പ്രവര്‍ത്തിച്ചതുകൊണ്ടാണു കഴിഞ്ഞ മൂന്നു വര്‍ഷങ്ങളില്‍ ഉണ്ടായ ഏറ്റവും ഫലപ്രദമായ പ്രവര്‍ത്തനങ്ങളില്‍ ചിലതു പ്രാവര്‍ത്തികമായതെന്നു വ്യക്തമാക്കി. ഫലകാംക്ഷയോടെ വേണം സ്ഥാപനങ്ങള്‍ക്കൂ രൂപം നല്‍കാനെന്ന് അദ്ദേഹം പറഞ്ഞു. സ്വച്ഛ് ഭാരത് അഭിയാനെക്കുറിച്ചു പരാമര്‍ശിക്കവേ, ഇതിനായി ഭരണതലത്തില്‍നിന്നു പിന്തുണ ലഭിച്ചതു ജനപിന്തുണ വ്യക്തമായതോടെയാണെന്നു പ്രധാനമന്ത്രി ചൂണ്ടിക്കാട്ടി. ജൂലൈ ഒന്നിനു ജി.എസ്.ടി. നടപ്പാക്കുന്നതു രാജ്യത്തിന്റെ ചരിത്രത്തിലെ വഴിത്തിരിവാണെന്ന് അദ്ദേഹം ഓര്‍മിപ്പിച്ചു. ഈ മാറ്റം സുഗമമാക്കുന്നതിനായി സ്വമേധയാ തയ്യാറെടുക്കണമെന്നു സെക്രട്ടറിമാരോടു പ്രധാനമന്ത്രി പറഞ്ഞു. ലോകം മറ്റൊരു വീക്ഷണകോണിലൂടെയാണ് ഇന്ത്യയെ ഇപ്പോള്‍ നിരീക്ഷിക്കുന്നതെന്നും നഷ്ടപ്പെടുത്താന്‍ പാടില്ലാത്ത സവിശേഷ അവസരമാണ് ഇപ്പോള്‍ മുന്നിലുള്ളതെന്നും അദ്ദേഹം ഓര്‍മിപ്പിച്ചു. ആഗോള പ്രതീക്ഷകള്‍ക്കനുസരിച്ചു പ്രവര്‍ത്തിക്കാനുള്ള സംവിധാനം നമുക്ക് ഒരുക്കാമെന്നു പ്രധാനമന്ത്രി വ്യക്തമാക്കി. ഇന്ത്യയിലെ ഏറ്റവും പിന്നാക്കം നില്‍ക്കുന്ന 100 ജില്ലകളെ ഉദ്ധരിക്കാനായി ദൗത്യമാതൃകയിലുള്ള പ്രവര്‍ത്തനം ആവശ്യമാണെന്നു ശ്രീ. നരേന്ദ്ര മോദി ചൂണ്ടിക്കാട്ടി. ഈ ജില്ലകള്‍ക്കായി വിവിധ മാനദണ്ഡങ്ങള്‍ക്കനുസൃതമായി ഹ്രസ്വകാലയളവിലുള്ള ലക്ഷ്യങ്ങള്‍ തീരുമാനിച്ച് അവ യാഥാര്‍ഥ്യമാക്കുന്നതിനായി പ്രവര്‍ത്തിക്കണമെന്നു പ്രധാനമന്ത്രി കൂട്ടിച്ചേര്‍ത്തു. കേന്ദ്രമന്ത്രിമാരായ ശ്രീ. രാജ്‌നാഥ് സിങ്, ശ്രീ. അരുണ്‍ ജെയ്റ്റ്‌ലി, ശ്രീമതി സുഷമ സ്വരാജ്, ശ്രീ. നിതിന്‍ ഗഡ്കരി എന്നിവരും സെക്രട്ടറിമാരെ അഭിസംബോധന ചെയ്തു. നേരത്തേ, ഭരണത്തിന്റെ വിവിധ മേഖലകളെ സംബന്ധിച്ചുള്ള അഭിപ്രായങ്ങള്‍ സെക്രട്ടറിമാര്‍ യോഗത്തില്‍ പറഞ്ഞിരുന്നു.
പ്രധാനമന്ത്രി 2018 14, 15 തീയതികളില്‍ കിഴക്കന്‍ യു.പി. സന്ദര്‍ശിക്കും

പ്രധാനമന്ത്രി ശ്രീ. നരേനദ്ര മോദി 2018 ജൂലൈ 14 നും, 15 നും ഉത്തര്‍ പ്രദേശിലെ വാരാണസി, അസംഗഢ്, മിര്‍സാപൂര്‍ എന്നീ ജില്ലകള്‍ സന്ദര്‍ശിക്കും. അസംഗഢില്‍ ജൂലൈ 14 ന്, പ്രധാനമന്ത്രി 340 കിലോമീറ്റര്‍ ദൈര്‍ഘ്യം വരുന്ന പൂര്‍വ്വാഞ്ചല്‍ എക്‌സ്പ്രസ്സ് വേയ്ക്ക് തറക്കല്ലിടും. കിഴക്കന്‍ ഉത്തര്‍ പ്രദേശിലെ നിരവധി പ്രധാന ചരിത്ര നഗരങ്ങളായ ബാരാബങ്കി, അമേത്തി, സുത്താന്‍പൂര്‍, ഫൈസാബാദ്, അംബേദ്ക്കര്‍ നഗര്‍, അസംഗഢ്, മൗ, ഗാസിപ്പൂര്‍ മുതലായവയെ സംസ്ഥാന തലസ്ഥാനമായ ലക്‌നൗവുമായി ബന്ധിപ്പിക്കും. നിര്‍മ്മാണം പൂര്‍ത്തിയാകുമ്പോള്‍ ഈ എക്‌സ്പ്രസ്സ് വേ വഴി ഡല്‍ഹി, പടിഞ്ഞാറ് നോയിഡയില്‍ നിന്നും കിഴക്ക് ഗാസിപ്പൂരില്‍ നിന്നും ഉത്തര്‍ പ്രദേശിലെ നിരവധി പ്രധാന പട്ടണങ്ങളും, നഗരങ്ങളുമായി ബന്ധിപ്പിക്കപ്പെടും. വാരാണസിയില്‍ പ്രധാനമന്ത്രി മൊത്തം 900 കോടി രൂപയിലധികം ചെലവില്‍ നിര്‍മ്മിച്ച വിവിധ പദ്ധതികളുടെ തറക്കല്ലിടലും, സമര്‍പ്പണവും നിര്‍വ്വഹിക്കും. സമര്‍പ്പിക്കപ്പെടുന്ന പദ്ധതികളില്‍ വാരാണസി സിറ്റി ഗ്യാസ് വിതരണ പദ്ധതി, വാരാണസി – ബലിയ ഇ.എം.യു ട്രെയിന്‍ എന്നിവ ഉള്‍പ്പെടും. പഞ്ചകോശി പരിക്രമ മാര്‍ഗ്ഗ്, സ്മാര്‍ട്ട്‌സിറ്റി ദൗത്യം, നമാമി ഗംഗേ എന്നിവയ്ക്ക് കീഴിലുള്ള നിരവധി പദ്ധതികള്‍ തുടങ്ങിയവയ്ക്ക് തറകല്ലിടും. വാരാണസിയില്‍ ഒരു അന്താരാഷ്ട്ര കണ്‍വെണ്‍ഷന്‍ സെന്ററിന്റെ ശിലാസ്ഥാപനവും പ്രധാനമന്ത്രി നിര്‍വ്വഹിക്കും. മറ്റൊരു ചടങ്ങില്‍, പ്രധാനമന്ത്രിയുടെ സാന്നിധ്യത്തില്‍ 'മേരി കാശി' എന്ന പേരില്‍ ഒരു പുസ്തകം ഉത്തര്‍ പ്രദേശ് മുഖ്യമന്ത്രി യോഗി ആദിത്യനാഥ് പ്രകാശനം ചെയ്യും. ജൂലൈ 15 ന് മിര്‍സാപൂര്‍ സന്ദര്‍ശിക്കുന്ന പ്രധാനമന്ത്രി അവിടെ ബന്‍സാഗര്‍ കനാല്‍ പദ്ധതി രാഷ്ട്രത്തിന് സമര്‍പ്പിക്കും. പ്രദേശത്തെ ജലസേചനത്തിന് വന്‍തോതില്‍ ആക്കമേകുന്ന ഈ പദ്ധതി, ഉത്തര്‍ പ്രദേശിലെ മിര്‍സാപൂര്‍, അലഹബാദ് ജില്ലകളിലെ കര്‍ഷകര്‍ക്ക് ഏറെ പ്രയോജനം ചെയ്യും. അതേ ചടങ്ങില്‍, ശ്രീ. നരേന്ദ്ര മോദി മിര്‍സാപൂര്‍ മെഡിക്കല്‍ കോളേജിന് തറക്കല്ലിടും. സംസ്ഥാനത്തെ 108 ജനഔഷധി കേന്ദ്രങ്ങളുടെ ഉദ്ഘാടനവും അദ്ദേഹം നിര്‍വ്വഹിക്കും. മിര്‍സാപൂരിനെയും, വാരാണസിയെയും തമ്മില്‍ ബന്ധിപ്പിക്കുന്ന ഗംഗാ നദിക്ക് കുറുകെയുള്ള ഒരു പാലം ചുനാറിലെ ബാലുഘട്ടില്‍ പ്രധാനമന്ത്രി രാഷ്ട്രത്തിന് സമര്‍പ്പിക്കും.
മാലദ്വീപ് പ്രസിഡന്റ് ഇബ്രാഹിം മുഹമ്മദ് സോലിഹിനെ പ്രധാനമന്ത്രി അഭിനന്ദിച്ചു

പ്രധാനമന്ത്രി ശ്രീ. നരേന്ദ്ര മോദി ഇന്ന് മാലദ്വീപ് പ്രസിഡന്റ് ശ്രീ. ഇബ്രാഹിം മുഹമ്മദ് സോലിഹിനെ ടെലിഫോണില്‍ വിളിച്ച് അടുത്തിടെ നടന്ന പാര്‍ലമെന്റ് തിരഞ്ഞെടുപ്പില്‍ മാല്‍ഡീവിയന്‍ ഡെമോക്രാറ്റിക് പാര്‍ട്ടി (എം.ഡി.പി.) നേടിയ വിജയത്തില്‍ അദ്ദേഹത്തെ അഭിനന്ദിച്ചു. മാലദ്വീപിലെ ജനങ്ങളോട് അങ്ങേയറ്റത്തെ പ്രതിബദ്ധതയോടെ പ്രവര്‍ത്തിച്ച നേതാക്കളുടെ നയങ്ങളുടെയും, പ്രവര്‍ത്തനങ്ങളുടെയും സാക്ഷ്യപ്പെടുത്തലിന്റെ മാറ്റൊലിയാണ് എം.ഡി.പി.യുടെ മഹത്തരമായ വിജയം സൂചിപ്പിക്കുന്നതെന്ന് പ്രധാനമന്ത്രി ചൂണ്ടിക്കാട്ടി. മാലദ്വീപിലെ ജനാധിപത്യ സ്ഥാപനങ്ങള്‍ ശക്തിപ്പെടുത്തുന്നതിനും, ജനാധിപത്യം ബലപ്പെടുത്തുന്നതിനും വഴിയൊരുക്കിയ തിരഞ്ഞെടുപ്പിന്റെ വിജയകരമായ പരിസമാപ്തിയെ അദ്ദേഹം സ്വാഗതം ചെയ്തു. ‘അയല്‍പ്പക്കം ആദ്യം’ എന്ന ഇന്ത്യയുടെ നയത്തിന് അനുസൃതമായി മാലദ്വീപുമൊത്ത് സഹകരിച്ച് പ്രവര്‍ത്തിക്കാനും, പങ്കാളിത്തം കൂടുതല്‍ ആഴത്തിലുള്ളതാക്കാനും, മാലദ്വീപിന്റെ ആവശ്യാനുസരണം അവിടത്തെ സാമൂഹിക, സാമ്പത്തിക വികസനത്തെ സഹായിക്കാനുമുള്ള ഇന്ത്യയുടെ ഉറച്ച പ്രതിബദ്ധത പ്രധാനമന്ത്രി ആവര്‍ത്തിച്ചു. മുന്‍ പ്രസിഡന്റ് മുഹമ്മദ് നഷീദുമായും സംസാരിച്ച പ്രധാനമന്ത്രി ചരിത്രം സൃഷ്ടിച്ച തിരഞ്ഞെടുപ്പ് വിജയത്തിന് അദ്ദേഹത്തെയും അഭിനന്ദിച്ചു. മാലദ്വീപില്‍ ജനാധിപത്യത്തിന്റെ വേരുകള്‍ ആഴത്തിലോടാന്‍ ജനാധിപത്യ പ്രേമികളായ എല്ലാ ശക്തികളുടെയും പങ്കാളിത്തത്തെയും പ്രകീര്‍ത്തിച്ച പ്രധാനമന്ത്രി ഈ ലക്ഷ്യം നേടാന്‍ ഇന്ത്യയുടെ തുടര്‍ സഹകരണം വാഗ്ദാനം ചെയ്തു.
സംസ്ഥാന രൂപീകരണ ദിനത്തില്‍ തെലങ്കാനയുടെ ജനങ്ങള്‍ക്ക് പ്രധാനമന്ത്രിയുടെ ആശംസ

തെലങ്കാന സംസ്ഥാന രൂപീകരണ ദിനത്തോട് അനുബന്ധിച്ച് പ്രധാനമന്ത്രി ശ്രീ. നരേന്ദ്ര മോദി തെലങ്കാനയിലെ ജനങ്ങള്‍ക്ക് ആശംസകള്‍ നേര്‍ന്നു. ആന്ധ്രാപ്രദേശിലെ ജനങ്ങളെയും പ്രധാനമന്ത്രി ആശംസകള്‍ അറിയിച്ചു. ”തെലങ്കാന രൂപീകരണ ദിനത്തില്‍ അവിടുത്തെ ജനങ്ങള്‍ക്ക് എന്റെ ആശംസകള്‍. വരും വര്‍ഷങ്ങളില്‍ സംസ്ഥാനം പുരോഗതിയുടെ പുതിയ ഉയരങ്ങള്‍ താണ്ടുമെന്ന് ഞാന്‍ പ്രതീക്ഷിക്കുന്നു. ആന്ധ്രാപ്രദേശിലെ സഹോദരീ സഹോദരന്മാരെ ഞാന്‍ ആശംസകള്‍ അറിയിക്കുന്നു. സംസ്ഥാനം ദ്രുതഗതിയിലുള്ള വികസനം തുടരുന്നതില്‍ എന്റെ ആശംസകള്‍.” പ്രധാനമന്ത്രി പറഞ്ഞു.
പ്രധാനമന്ത്രി നരേന്ദ്ര മോദിയും മാലിദ്വീപ് പ്രസിഡന്റ് ഇബ്രാഹിം മുഹമ്മദ് സോലിഹും തമ്മിലുള്ള കൂടിക്കാഴ്ചക്കുശേഷം പുറത്തിറക്കിയ സംയുക്ത മാധ്യമക്കുറിപ്പ്

രാഷ്ട്രപതി സ്ഥാനാരോഹണ ചടങ്ങില്‍ പങ്കെടുക്കാന്‍ മാലിദ്വീപിലെത്തിയ ഇന്ത്യന്‍ പ്രധാനമന്ത്രി ബഹുമാനപ്പെട്ട നരേന്ദ്ര മോദിയെ സ്വാഗതം ചെയ്ത മാലിദ്വീപ് റിപ്പബ്ലിക് പ്രസിഡന്റ് ബഹുമാനപ്പെട്ട ഇബ്രാഹിം മുഹമ്മദ് സോലിഹ്, ചടങ്ങില്‍ സംബന്ധിച്ചതിനു നന്ദി അറിയിക്കുകയും ചെയ്തു. ചടങ്ങിലേക്കു ക്ഷണിച്ചതിനു പ്രസിഡന്റ് സോലിഹിനോട് പ്രധാനമന്ത്രി മോദി നന്ദി പറഞ്ഞു. ശാന്തിക്കും പുരോഗതിക്കും സുസ്ഥിരതയ്ക്കും അനിവാര്യമായ ജനാധിപത്യം നിലനിര്‍ത്തുന്നതിനു മാലിദ്വീപ് ജനതയെ ഇന്ത്യന്‍ ജനതയുടെ ആശംസകളും അഭിനന്ദനങ്ങളും പ്രധാനമന്ത്രി അറിയിച്ചു. ശ്രീ. സോലിഹ് മാലിദ്വീപിന്റെ പ്രസിഡന്റായി തെരഞ്ഞെടുക്കപ്പെട്ട സാഹചര്യത്തില്‍ ഇന്ത്യയും മാലിദ്വീപുമായി നിലവിലുള്ള സഹകരണവും ചങ്ങാത്തവും വര്‍ധിക്കുമെന്ന് ഇരു നേതാക്കളും പ്രതീക്ഷ പ്രകടിപ്പിച്ചു. ഇന്ത്യാ മഹാസമുദ്ര മേഖലയിലെ ശാന്തിയും സുരക്ഷയും നിലനിര്‍ത്തേണ്ടതിന്റെ പ്രാധാന്യത്തെക്കുറിച്ചും മേഖലയുടെ സുസ്ഥിരതയ്ക്കായി ഇരു രാജ്യങ്ങളും നിലനിര്‍ത്തിപ്പോരുന്ന താല്‍പര്യവും പ്രതീക്ഷകളും സംബന്ധിച്ചും അവര്‍ സംസാരിച്ചു. മേഖലയിലും പുറത്തും ഭീകരവാദത്തെ നേരിടുന്നതിലുള്ള അചഞ്ചലമായ പ്രതിജ്ഞാബദ്ധതയും പിന്‍തുണയും ഇരുവരും വെളിപ്പെടുത്തി. താന്‍ അധികാരമേല്‍ക്കുന്നതു രാജ്യം കടുത്ത സാമ്പത്തിക പ്രതിസന്ധിയെ നേരിടുന്ന അവസരത്തിലാണെന്നു പ്രധാനമന്ത്രി മോദിയോട് പ്രസിഡന്റ് സോലിഹ് വിശദീകരിച്ചു. വികസന പങ്കാളിത്തത്തെയും വിശേഷിച്ച് മാലിദ്വീപ് ജനതയോടുള്ള പുതിയ ഗവണ്‍മെന്റിന്റെ പ്രതിജ്ഞകള്‍ പാലിക്കുന്നതിനായി എങ്ങനെ ഇന്ത്യക്കു വികസന പങ്കാളിത്തം തുടരാന്‍ സാധിക്കുമെന്നതിനെയും സംബന്ധിച്ചു ചര്‍ച്ച ചെയ്തു. പുറംദ്വീപുകളിലെ ഭവന-അടിസ്ഥാന സൗകര്യ വികസനവും ജലവിതരണ, മലിനജല സംസ്‌കരണ സംവിധാനങ്ങളും സംബന്ധിച്ച അടിയന്തര ആവശ്യങ്ങളെക്കുറിച്ചു പ്രസിഡന്റ് സോലിഹ് വിശദീകരിച്ചു. സുസ്ഥിരമായ സാമൂഹിക, സാമ്പത്തിക വികസനം സാധ്യമാക്കുന്നതിനായി മാലിദ്വീപിനെ സഹായിക്കുന്നതിനുള്ള ഇന്ത്യയുടെ ഉറച്ച പ്രതിബദ്ധത പ്രസിഡന്റ് സോലിഹിനെ പ്രധാനമന്ത്രി മോദി അറിയിച്ചു. സാധ്യമായ എല്ലാ സഹായവും വാഗ്ദാനം ചെയ്ത അദ്ദേഹം, മാലിദ്വീപിന്റെ ആവശ്യകത തിരിച്ചറിഞ്ഞു പ്രവര്‍ത്തിക്കുന്നതിനായി പരമാവധി നേരത്തേ ചര്‍ച്ചകള്‍ ആരംഭിക്കണമെന്നു നിര്‍ദേശിച്ചു. ഇരു രാജ്യങ്ങള്‍ക്കും നേട്ടം പ്രദാനം ചെയ്യുംവിധം മാലിദ്വീപില്‍ നിക്ഷേപം നടത്താനുള്ള ഇന്ത്യന്‍ കമ്പനികളഉടെ വികസന സാധ്യതകളെ പ്രധാനമന്ത്രി മോദി സ്വാഗതംചെയ്തു. പരമാവധി നേരത്തേ ഇന്ത്യ സന്ദര്‍ശിക്കാന്‍ പ്രസിഡന്റ് സോലിഹിനെ പ്രധാനമന്ത്രി മോദി ക്ഷണിച്ചു. പ്രസിഡന്റ് സോലിഹ് ക്ഷണം സന്തോഷപൂര്‍വം സ്വീകരിച്ചു. പ്രസിഡന്റ് സോലിഹിന്റെ ഔദ്യോഗിക ഇന്ത്യാ സന്ദര്‍ശനത്തിനു സജ്ജീകരണം ഒരുക്കാനും ചര്‍ച്ചകള്‍ മുന്നോട്ടുകൊണ്ടുപോകുന്നതിനുമായി മാലിദ്വീപ് വിദേശകാര്യ മന്ത്രി നവംബര്‍ 26ന് ഇന്ത്യയിലെത്തും. അടുത്തുതന്നെ പ്രധാനമന്ത്രി മോദി മാലിദ്വീപിലേക്ക് ഔദ്യോഗിക സന്ദര്‍ശനം നടത്തുമെന്നു പ്രതീക്ഷിക്കുന്നതായി പ്രസിഡന്റ് സോലിഹ് പറഞ്ഞു. ക്ഷണം പ്രധാനമന്ത്രി മോദി നന്ദിപൂര്‍വം സ്വീകരിച്ചു.